Fil-kuntest tal-kriżi tal-Coronavirus, il-Kummissjoni qed taħdem mal-industrija u mal-Istati Membri biex tkabbar kemm jista' jkun id-disponibbiltà tal-maskri, tal-ingwanti, tal-ġagagi, u ta' provvisti mediċi oħra. L-isforzi jinkludu ż-żieda fil-produzzjoni mill-manifatturi eżistenti, l-iffaċilitar tal-importazzjonijiet u l-attivazzjoni ta' modi alternattivi għall-produzzjoni tat-tagħmir. Fuq talba urġenti tal-Kummissjoni, il-Kumitat Ewropew għall-Istandardizzazzjoni (is-CEN) u l-Kumitat Ewropew għall-Istandardizzazzjoni tal-Elettroteknika (is-CENELEC), b'kollaborazzjoni mal-membri kollha tagħhom, qablu li numru ta' standards Ewropej għal ċertu apparat mediku u tagħmir ta' protezzjoni personali jagħmluhom disponibbli minnufih. Din l-azzjoni se tgħin kemm lill-kumpaniji tal-UE kif ukoll lil dawk ta' pajjiżi terzi li huma lesti li jimmanifatturaw dawn l-oġġetti biex jibdew jipproduċu malajr kemm jista' jkun u jqiegħdu l-prodotti fis-suq intern b'iktar faċilità, filwaqt li jiżguraw livell għoli ta' sikurezza. Il-Kummissarju għas-Suq Intern Thierry Breton qal: “Jeħtieġ li naġixxu flimkien b'urġenza, b'solidarjetà, u b'kuraġġ. Qed inħeġġeġ lill-manifatturi biex iżidu u jiddiversifikaw il-produzzjoni, billi jibnu fuq eżempji pożittivi bħalma huma l-manifatturi tat-tessuti u taż-żraben li bdew jipproduċu l-maskri u l-ġagagi. Se nagħmel dak kollu li hu possibbli biex nappoġġa l-isforzi tagħhom. Għandi l-pjaċir inħabbar li wara kuntatti mal-Kummissjoni, is-CEN/CENELEC qablu li l-istandards meħtieġa biex dawn il-kumpaniji jkunu jistgħu jipproduċu maskri u tagħmir protettiv ieħor jagħmluhom disponibbli b'xejn.” Il-Ftehim tal-lum għandu effett immedjat. Il-11-il standard żviluppati mis-CEN u potenzjalment 3 standards oħra żviluppati b'mod konġunt mal-ISO li huma disponibbli jkopru l-maskri komuni tal-filtrazzjoni , l-ingwanti mediċi u l-ilbies protettiv. Din l-inizjattiva tikkumplimenta r-Rakkomandazzjoni tal-Kummissjoni dwar il-proċeduri tal-valutazzjoni tal-konformità u tas-sorveljanza tas-suq, li tipprovdi gwida lill-korpi nazzjonali dwar kif tippermetti prodotti ta' tagħmir għall-protezzjoni personali li ma għandhomx il-marka CE u li jkunu konformi mal-istandards meħtieġa tas-saħħa u tas-sikurezza biex jidħlu fis-suq tal-UE fil-kuntest tal-Coronavirus. Kif l-aċċess liberu għal dawn l-istandards jgħin biex tiżdied il-produzzjoni L-għoti ta' aċċess liberu għall-adozzjonijiet nazzjonali ta' dawn l-istandards Ewropej jgħin kemm lill-kumpaniji tal-UE kif ukoll lil dawk ta' pajjiżi terzi li qed jikkonvertu mill-ġdid il-linji tal-produzzjoni tagħhom biex jimmanifatturaw malajr dawn l-oġġetti kritiċi għall-prevenzjoni tal-pandemija tal-coronavirus. L-użu tal-istandards se jippermetti lill-kumpaniji li jużawhom biex jaċċessaw is-suq aktar malajr għal tali tagħmir mediku u ta' protezzjoni fundamentali u biex jipprovdu dan it-tagħmir mediku lil dawk li jeħtiġuh. Normalment, l-istandards iridu jinxtraw u jintużaw skont ir-regoli tad-dritt tal-proprjetà intellettwali, peress li d-drittijiet tal-awtur tal-istandards ikunu f'idejn l-organizzazzjonijiet li jkunu żviluppaw l-istandards. Id-deroga minn dan il-mudell ta' negozju hija rispons qawwi Ewropew, ibbażat fuq sens ta' responsabbiltà u solidarjetà soċjali, biex tindirizza l-problema ta' nuqqas ta' tagħmir protettiv li jirriżulta mill-epidemiji tal-Covid-19. L-istandards huma disponibbli biex jitniżżlu b'xejn mis-siti web tal-membri nazzjonali tas-CEN. Sfond L-istandards Ewropej huma pilastru essenzjali ta' suq intern li jiffunzjona b'mod sħiħ. L-istandards inaqqsu l-ispejjeż, iħeġġu l-innovazzjoni, jippermettu l-interoperabbiltà bejn apparati u servizzi differenti, u jgħinu lill-kumpaniji biex jaċċessaw is-swieq. Biex tappoġġa l-leġiżlazzjoni tal-UE dwar il-prodotti, il-Kummissjoni tista' titlob li l-istandards armonizzati Ewropej jiġu żviluppati b'mod li jiffaċilita l-konformità tal-manifatturi mar-rekwiżiti rilevanti. Ladarba jintlaħaq qbil dwarhom u jkunu referenzjati f'Il-Ġurnal Uffiċjali tal-Unjoni Ewropea, dawn l-istandards armonizzati jsiru parti mil-liġi tal-UE u jippermettu lill-kumpaniji aċċess faċli u dirett għas-suq intern għall-prodotti tagħhom, filwaqt li jiżguraw livell għoli ta' sikurezza għall-konsumatur. Il-leġiżlazzjoni Ewropea għall-apparat mediku u t-tagħmir għall-protezzjoni personali tiddependi wkoll fuq standards armonizzati. Fl-isforz komuni tagħna li niffaċċjaw it-tifqigħa tal-coronavirus, il-Kummissjoni u l-Kumitat Ewropew għall-Istandardizzazzjoni (is-CEN) qablu li jagħmlu għadd ta' standards armonizzati għal tagħmir protettiv importanti bħall-maskri tal-wiċċ u l-ingwanti li jintużaw darba disponibbli b'xejn għal dawk il-kumpaniji li huma lesti jibdew jipproduċu dawn l-oġġetti. Għal aktar informazzjoni: Lista ta' standards disponibbli: Barra minn hekk, possibbilment ara wkoll: L-istandards Ewropej Il-Kumitat Ewropew għall-Istandardizzazzjoni Il-Kumitat Ewropew għall-Istandardizzazzjoni tal-Elettroteknika